CELEX: 32016D1189
Language: sk
Date: 2016-07-19 00:00:00
Title: Vykonávacie rozhodnutie Komisie (EÚ) 2016/1189 z 19. júla 2016, ktorým sa povoľuje umiestnenie mlieka ošetreného UV žiarením ako novej potraviny na trh v súlade s nariadením Európskeho parlamentu a Rady (ES) č. 258/97 [oznámené pod číslom C(2016) 4565]

21.7.2016   
            
            
               SK
            
            
               Úradný vestník Európskej únie
            
            
               L 196/50
            
         VYKONÁVACIE ROZHODNUTIE KOMISIE (EÚ) 2016/1189
   z 19. júla 2016,
   ktorým sa povoľuje umiestnenie mlieka ošetreného UV žiarením ako novej potraviny na trh v súlade s nariadením Európskeho parlamentu a Rady (ES) č. 258/97
   
      
         [oznámené pod číslom C(2016) 4565]
      
   
   (Iba anglické znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť Dairy Crest Ltd požiadala 26. septembra 2012 v zmysle článku 1 ods. 2 písm. f) nariadenia (ES) č. 258/97 príslušné írske orgány o umiestnenie mlieka ošetreného UV žiarením ako novej potraviny na trh.
            
         
               (2)
            
            
               Príslušný orgán Írska zodpovedný za hodnotenie potravín vydal 10. januára 2013 prvotnú hodnotiacu správu. V správe dospel k záveru, že mlieko ošetrené UV žiarením spĺňa kritériá novej potraviny stanovené v článku 3 ods. 1 nariadenia (ES) č. 258/97.
            
         
               (3)
            
            
               Komisia zaslala 16. januára 2013 prvotnú hodnotiacu správu ostatným členským štátom.
            
         
               (4)
            
            
               V lehote 60 dní predpísanej v článku 6 ods. 4 prvom pododseku nariadenia (ES) č. 258/97 boli vznesené odôvodnené námietky.
            
         
               (5)
            
            
               Komisia sa 9. februára 2015 obrátila na Európsky úrad pre bezpečnosť potravín (ďalej len „EFSA“) s požiadavkou vykonania dodatočného posúdenia mlieka ošetreného UV žiarením ako novej potraviny v súlade s nariadením (ES) č. 258/97.
            
         
               (6)
            
            
               EFSA dospel 10. decembra 2015 vo svojom stanovisku k bezpečnosti mlieka ošetreného UV žiarením ako novej potraviny (2) k záveru, že mlieko ošetrené UV žiarením je za navrhovaných podmienok použitia bezpečné.
            
         
               (7)
            
            
               Uvedené stanovisko poskytuje dostatočné dôvody na to, aby bolo možné konštatovať, že mlieko ošetrené UV žiarením ako nová potravina spĺňa kritériá stanovené v článku 3 ods. 1 nariadenia (ES) č. 258/97.
            
         
               (8)
            
            
               Ošetrenie pasterizovaného mlieka UV žiarením vedie k zvýšeniu obsahu vitamínu D v mlieku. V nariadení (EÚ) č. 1169/2011 Európskeho parlamentu a Rady (3) sa stanovuje, čo sa považuje za významné množstvo vitamínov a minerálov. Preto je dôležité zodpovedajúcim spôsobom informovať spotrebiteľa o prítomnosti vitamínu D vytvoreného vo výrobku UV ošetrením.
            
         
               (9)
            
            
               V nariadení Európskeho parlamentu a Rady (ES) č. 1925/2006 (4) sa stanovujú požiadavky na pridávanie vitamínov a minerálnych látok a niektorých ďalších látok do potravín. Používanie mlieka ošetreného UV žiarením by sa malo povoliť bez toho, aby boli dotknuté požiadavky uvedeného právneho predpisu.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Mlieko ošetrené UV žiarením špecifikované v prílohe I k tomuto rozhodnutiu možno umiestniť na trh Únie ako novú potravinu na použitia vymedzené v prílohe II a pri dodržaní maximálnych množstiev stanovených v prílohe II k tomuto rozhodnutiu, bez toho, aby boli dotknuté osobitné ustanovenia nariadenia (ES) č. 1925/2006.
   Článok 2
   Mlieko ošetrené UV žiarením schválené týmto rozhodnutím musí byť na označení potravín označené slovami „ošetrené UV žiarením“.
   Ak mlieko ošetrené UV žiarením obsahuje množstvo vitamínu D, ktoré sa považuje za významné v súlade s časťou A bodom 2 prílohy XIII k nariadeniu Európskeho parlamentu a Rady (EÚ) č. 1169/2011, informácie v označení sa musia doplniť o text „obsahuje vitamín D vytvorený ošetrením UV žiarením“ alebo „mlieko obsahujúce vitamín D vytvorený ošetrením UV žiarením“.
   Článok 3
   Toto rozhodnutie je adresované spoločnosti Dairy Crest Ltd, Claygate House, Littleworth Road, Esher, Surrey, KT10 9PN, Spojené kráľovstvo.
   
      V Bruseli 19. júla 2016
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Vestník EFSA (EFSA Journal) (2016) 14(1):4370.
   
      (3)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18.).
   
      (4)  Nariadenie Európskeho parlamentu a Rady (ES) č. 1925/2006 z 20. decembra 2006 o pridávaní vitamínov a minerálnych látok a niektorých ďalších látok do potravín (Ú. v. EÚ L 404, 30.12.2006, s. 26).
   
      PRÍLOHA I
      ŠPECIFIKÁCIA MLIEKA OŠETRENÉHO UV ŽIARENÍM
      
         Definícia:
      
      Mlieko ošetrené UV žiarením je kravské mlieko (plnotučné a polotučné), na ktoré sa po pasterizácii aplikuje ultrafialové (UV) žiarenie prostredníctvom turbulentného prúdenia. Ošetrenie pasterizovaného mlieka UV žiarením vedie k zvýšeniu koncentrácie vitamínu D3 (cholekalciferolu) premenou 7-dehydrocholesterolu na vitamín D3.
      UV žiarenie: je proces žiarenia v ultrafialovom spektre svetla s vlnovou dĺžkou 200 až 310 nm s energetickým vstupom 1 045 J/l.
      
         Vitamín D3:
      
      
                  Chemický názov
               
               
                  (1S,3Z)-3-[(2E)-2-[(1R,3aS,7aR)-7a-metyl-1-[(2R)-6-metylheptán-2-yl]-2,3,3a,5,6,7-hexahydro-1H-indén-4-ylidén]etylidén]-4-metylidéncyklohexán-1-ol
               
            
                  Synonymum
               
               
                  cholekalciferol
               
            
                  CAS č.
               
               
                  67-97-0
               
            
                  Molekulová hmotnosť
               
               
                  384,6377 g/mol
               
            
         Obsah:
      
      
                  Vitamín D3 v konečnom výrobku
               
               
                  plnotučné mlieko (1): 0,5 – 3,2 μg/100 g (2)
                  
                  polotučné mlieko (1): 0,1–1,5 μg/100 g (2)
                  
               
            
         (1)  Ako je vymedzené v nariadení Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
      
         (2)  HPLC.
   
   
      PRÍLOHA II
      POVOLENÉ POUŽITIA MLIEKA OŠETRENÉHO UV ŽIARENÍM
      
                  Kategória potravín
               
               
                  Rozmedzie vitamínu D3
                  
               
            
                  Pasterizované plnotučné mlieko (1)
                  
               
               
                  5 – 32 μg/kg pre bežnú populáciu s výnimkou dojčiat
               
            
                  Pasterizované polotučné mlieko (1)
                  
               
               
                  1 – 15 μg/kg pre bežnú populáciu s výnimkou dojčiat
               
            
         (1)  Konzumované ako také.